താലിബാനുമായി ബന്ധമില്ല അല് ക്വയ്ദയും ഐഎസും ആശങ്ക: സൗദി ന്യൂഡല്ഹി: അഫ്ഗാനിസ്ഥാനില് അല് ക്വയ്ദയും ഐഎസും തിരികെവരുന്നു എന്നതാണ് യഥാര്ഥ ആശങ്കയെന്ന് സൗദി അറേബ്യ. ദേശാന്തര ഭീകരത വലിയ ആശങ്കയാണുയര്ത്തുന്നത്. അഫ്ഗാന് മണ്ണ് ഭീകരര് ഉപയോഗിക്കില്ലെന്നാണ് ഇതുവരെ താലിബാന് പറഞ്ഞിട്ടുള്ളതെന്നും സൗദി വിദേശകാര്യ മന്ത്രിയും രാജകുമാരനുമായ ഫൈസല് ബിന് ഫര്ഹാന് അല് സൗദ് പറഞ്ഞു. മൂന്നു ദിവസത്തെ സന്ദര്ശനത്തിന് ഡല്ഹിയിലെത്തിയ അല് സൗദ് ഒരു ദേശീയ മാധ്യമത്തിനു നല്കിയ അഭിമുഖത്തിലാണു ഭീകരതയ്ക്കെതിരേ ശക്തമായ നിലപാടു പ്രഖ്യാപിച്ചത്. അദ്ദേഹം ഇന്നു മടങ്ങും. അഫ്ഗാനിലെ താലിബാന് സര്ക്കാരുമായി സൗദിക്ക് ഒരു ബന്ധവുമില്ല. കാത്തിരുന്നു കാണുക എന്നതാണ് ഞങ്ങളുടെ നയം. അഫ്ഗാനില് ശാശ്വത സമാധാനവും സ്ഥിരതയുമുണ്ടാകണമെന്ന് ഞങ്ങള്ക്കും ആഗ്രഹമുണ്ട്. ഇന്ത്യന് വിദേശകാര്യ മന്ത്രി എസ്. ജയശങ്കറുമായുളള ചര്ച്ചയില് ഇക്കാര്യത്തില് യോജിപ്പിലെത്തിയിരുന്നുവെന്നും അദ്ദേഹം. 1990കളിലെ താലിബാന് ഭരണകൂടത്തെ അംഗീകരിച്ച മൂന്നു രാഷ്ട്രങ്ങളിലൊന്നായിരുന്നു സൗദി. ഞായറാഴ്ചയാണ് അല് സൗദ്, ജയശങ്കറുമായി കൂടിക്കാഴ്ച നടത്തിയത്. കശ്മീര് ഉഭയകക്ഷി പ്രശ്നമാണെന്നും ഇന്ത്യയും പാക്കിസ്ഥാനും അതു പരിഹരിക്കാനുള്ള ശേഷിയുണ്ടെന്നും അദ്ദേഹം പറഞ്ഞു. ഇന്ത്യയില് നിന്നു സൗദിയിലേക്കും തിരിച്ചുമുള്ള വിമാന സര്വീസ് വൈകാതെ ആരംഭിക്കുമെന്നും അല് സൗദ്.